必列者士

必列者士又譯必列啫士，係英屬香港大律師同公務員，曾經喺1857-1858年署任輔政司。

生平 
必列者士喺1820年出世，讀過溫車士打公學同牛津大學基督聖體學院，到1847年喺中殿律師學院。1851年4月，必列者士抵達香港。當時香港社會缺乏法律專家，大律師身份令佢即刻晉身上流社會，更加喺1854年4月起起署任律政司。1856年，佢卸任署理律政司，返咗英格蘭一陣，獲頒榮譽民法博士學位，回港後暫任行政立法兩局議員。1857年2月，必列者士獲任命為署理輔政司，暫代放假嘅孖沙。

1856年，晏士地抵港任律政司，誓言要打擊官員貪污，因而遭到必列者士嘅敵視。兩年後，晏士地指控總登記官兼撫華道高和爾貪污同勾結著名華人海盜黃墨洲。身為高和爾嘅朋友、同樣係共濟會成員嘅必列者士決定為佢護航，以慳返辦公室空間為由，下令燒毀有傳載有高和爾參與海盜活動證據嘅黃墨洲帳簿。1858年，獨立調查委員會認為必列者士同高和爾都無犯錯，總督寶寧建議提拔必列者士做新任律政司。但隨著寶寧喺1859年卸任、羅士敏履職後，高和爾事件再次浮上水面。新任督憲喺1860年下令重新調查，委員會最終建議將高和爾革職。1861年4月15日，遭受傳媒抨擊、面臨烏紗不保嘅必列者士低調離開香港，歸隱田園，1894年9月30日喺巴斯逝世，享年七十三/四歲。

香港島上環嘅必列者士街就係用佢個名嚟命名，而佢喺1851年創立嘅律師行就係香港至今歷史最悠久嘅，現名的近律師行。

文獻 

前香港政府官員
香港大律師
牛津大學舊生
倫敦人